Uredba Sveta (ES) št. 152/2003

z dne 27. januarja 2003

o spremembi protidampinških ukrepov, uvedenih z Uredbo (ES) št. 299/2001 o uvozu kalijevega permanganata s poreklom iz Ljudske republike Kitajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškem uvozu iz držav, ki niso članice Evropske skupnosti [1], (osnovna uredba), in zlasti člena 11(3) Uredbe,

ob upoštevanju predloga, ki ga je Komisija predložila po posvetovanju s Svetovalnim odborom,

ob upoštevanju naslednjega:

A. POSTOPEK

1. Veljavni ukrepi

(1) Februarja 2001 je Svet z Uredbo (ES) št. 299/2001 [2] uvedel dokončne protidampinške dajatve pri uvozu kalijevega permanganata s poreklom iz Ljudske republike Kitajske (LRK). Dajatve so imele obliko posebnih dajatev.

2. Uvedba

(2) 13. junija 2002 je Komisija z obvestilom (obvestilo o uvedbi), objavljenim v Uradnem listu Evropskih skupnosti [3], napovedala uvedbo deloma začasnega pregleda protidampinških ukrepov, ki se uporabljajo za uvoz kalijevega permanganata s poreklom iz LRK v Skupnost.

(3) Pregled je bil uveden na pobudo Komisije, da se prouči ustreznost veljavnih ukrepov. Trenutni ukrep, t.j. dajatev v obliki posebne dajatve, ni ustrezen v primerih, ko pride do poškodovanja uvoženega blaga pred njegovim vstopom v prost promet.

3. Preiskava

(4) Komisija je o uvedbi postopka uradno obvestila proizvajalce izvoznike, uvoznike in uporabnike, za katere je bilo znano, da jih to zadeva ter njihova združenja, predstavnike zadevne države izvoznice in proizvajalce Skupnosti. Zainteresiranim strankam je bila dana možnost, da v roku, določenem v obvestilu o uvedbi, pisno izrazijo svoja stališča in zahtevajo zaslišanje.

(5) Svoja stališča so pisno izrazili številni proizvajalci izvozniki iz zadevne države, proizvajalci iz Skupnosti in uvozniki/trgovci iz Skupnosti. Vse stranke, ki so v navedenem roku zahtevale in pojasnile posebne razloge, zaradi katerih bi jih bilo treba zaslišati, so dobile priložnost za zaslišanje.

(6) Komisija si je priskrbela in preverila vse informacije, za katere je menila, da so potrebne za namene ugotavljanja ustreznosti veljavnih ukrepov.

B. REZULTATI PREISKAVE

(7) Člen 145 Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [4] predvideva, za določitev carinske vrednosti, porazdelitev dejansko plačane cene ali cene, ki se plača v primerih, ko je bilo blago pred vstopom v prosti promet poškodovano.

(8) Da se prepreči zaračunanje čezmernega zneska protidampinške dajatve, je treba pri poškodovanem blagu posebno dajatev znižati za odstotek, ki ustreza porazdelitvi dejansko plačane ali plačljive cene.

(9) Proizvajalci Skupnosti so trdili, da je izraz "poškodovano" nedoločen in se ga lahko različno razlaga, kar lahko privede do izogibanja protidampinškim dajatvam ali celo do njihove neučinkovitosti. Za preprečitev izogibanja je bil dan predlog, da bi se vedno, kadar carinski organi menijo, da je blago poškodovano, zagotovilo mnenje neodvisnega strokovnjaka glede vprašanja, ali je blago poškodovano.

(10) Treba je poudariti, da carinsko vrednost blaga, poškodovanega ali nepoškodovanega, določijo carinski organi po uveljavljenih pravilih iz carinskega zakonika Skupnosti, ki ne dovoljuje različnih razlag, ki lahko povzročijo neučinkovitost protidampinške dajatve. Glede na ta uveljavljena pravila posebne določbe, ki bi zajemale blago, za katerega se uporabljajo protidampinški ukrepi, niso potrebne. Zahteva za uvedbo obveznega mnenja drugega strokovnjaka se zato zavrne.

(11) Zato se sprejme sklep, da se glede na to, da zainteresirane strani niso predložile nobenega utemeljenega argumenta, pri poškodbah blaga pred vstopom v prost promet, ko se pri določitvi carinske vrednosti dejansko plačana ali plačljiva cena porazdeli, posebna dajatev pa se zniža za odstotek, ki ustreza porazdelitvi dejansko plačane ali plačljive cene –

SPREJEL NASLEDNJO UREDBO:

Člen 1

Členu 1 Uredbe (ES) št. 299/2001 se doda naslednja točka:

"4. V primerih, ko se blago poškoduje pred vstopom v prosti promet, ko se dejansko plačana ali plačljiva cena za določitev carinske vrednosti porazdeli v skladu s členom 145 Uredbe Komisije (EGS) št. 2454/93, se višina protidampinške dajatve, izračunana na podlagi prej navedenih zneskov, zniža za odstotek, ki ustreza porazdelitvi dejansko plačane ali plačljive cene."

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. januarja 2003

Za Svet

Predsednik

G. Papandreou

[1] UL L 56, 6.3.1996, str. 1. Uredba, nazadnje spremenjena z Uredbo (ES) št. 1972/2002 (UL L 305, 7.11.2002, str. 1).

[2] UL L 44, 15.2.2001, str. 4.

[3] UL C 140, 13.6.2002, str. 12.

[4] UL L 253, 11.10.1993, str. 1. Uredba, nazadnje spremenjena z Uredbo (ES) št. 444/2002 (UL L 68, 12.3.2002, str. 11).

--------------------------------------------------